羣玉殿賜宴
作者：蔡襄
朝代：宋

paragraphs: 治道承炎曆，皇基亙萬年。
深仁涵海嶽，至德著坤乾。
文物歸元首，臣鄰必巨賢。
蓼蕭思及下，奕葉力追先。
昕色方羣進，臚音忽四傳。
衣冠紛雜遝，臺殿鬰蟺蜎。
寶字崇三聖，瑶圖祕九天。
榮河祥氣徹，昭漢曉光旋。
磊砢珠璣在，崢嶸歲月遷。
家聲終卓越，上意益恭虔。
書觀開舖首，宸毫落彩牋。
煙雲初不定，鸞鳳互相鮮。
拜賜兼金重，珍藏尺璧全。
人人皆自得，事事獨超先。
睿藻敦風教，冥搜出化權。
來從玉山府，遠過柏梁篇。
迴馭臨高館，推恩錫廣筵。
迷魂遊帝所，休應動星躔。
申命嚴樽俎，新章被管絃。
千齡叨際會，曠古絕寅緣。
大施難論報，精誠第祝延。
唯應歌盛美，樂石可磨鎸。